Για άλλες χρήσεις, δείτε: Αναγέννηση (αποσαφήνιση).

Ο **Μορφωτικός Σύλλογος Αναγέννηση Δερύνειας** είναι ένα κυπριακό αθλητικό σωματείο το οποίο εδρεύει στη Δερύνεια της επαρχίας Αμμοχώστου. Σήμερα διατηρεί τμήματα ποδοσφαίρου και πετοσφαίρισης ανδρών και γυναικών, ενώ ασχολείται και με καλλιτεχνικές και πνευματικές δραστηριότητες.

Ίδρυση
------

Η Αναγέννηση ιδρύθηκε το 1920 με πρωτοβουλία του δάσκαλου της Δερύνειας Ελευθέριου Ιακώβου Μοντάνιου και άλλων κατοίκων με την ονομασία το Αναγνωστήριο «Ομόνοια». Την εποχή εκείνη ο αναλφαβητισμός ήταν μεγάλος. Ο δάσκαλος αυτός, ο μοναδικός δάσκαλος του χωριού, προμηθευόταν την μοναδική εβδομαδιαία εφημερίδα της εποχής, την Ελευθερία, από την οποία διάβαζε τα βράδια αποσπάσματα στους θαμώνες του καφενείου, οι οποίοι τα διέδιδαν την επόμενη μέρα και στους υπόλοιπους κατοίκους. Ολοένα και περισσότεροι κάτοικοι έδειχναν ενδιαφέρον και έτσι ο Ελευθέριος Ιακώβου Μοντάνιος έκρινε πως ήταν αναγκαία η ίδρυση ενός αναγνωστηρίου για τους ενήλικες. Για το λόγο αυτό ιδρύθηκε το Αναγνωστήριο «Ομόνοια». Στόχος του αναγνωστηρίου ήταν η μόρφωση, η σωστή διαπαιδαγώγηση και η υγιής ενασχόληση των μελών του. Εκτός από εφημερίδες, ο δάσκαλος διάβαζε και λογοτεχνικά βιβλία.

Σταδιακά αναπτύχθηκαν και άλλες δραστηριότητες όπως θεατρικές παραστάσεις, εκθέσεις, επετειακές γιορτές με προγράμματα λαϊκής ποίησης, μουσικής και χορού, διαλέξεις και συζητήσεις, αθλητικές δραστηριότητες με αγώνες στίβου, ποδοσφαίρου και πετοσφαίρισης κ.α.

Με την έναρξη της δράσης της ΕΟΚΑ το 1955, οι Άγγλοι κηρύσσουν παράνομους αρκετούς συλλόγους, ανάμεσα τους και το Αναγνωστήριο «Ομόνοια». Μετά από 4 μήνες, με τα ίδια μέλη και με το ίδιο καταστατικό, εξασφαλίζεται άδεια ίδρυσης και λειτουργίας του σωματείου με μόνη αλλαγή στην ονομασία. Η νέα ονομασία ήταν **Μορφωτικός Σύλλογος Αναγέννηση Δερύνειας**.

Έμβλημα και χρώματα
-------------------

Έμβλημα του σωματείου είναι ασπίδα με τον ανατέλλοντα ήλιο και τη χρονολογία 1920, τη χρονολογία ίδρυσης του συλλόγου. Ως χρώματα χρησιμοποιεί το πράσινο και το άσπρο.

Ποδόσφαιρο
----------

Κύριο λήμμα: Αναγέννηση Δερύνειας (ποδόσφαιρο)
Η Αναγέννηση εντάχτηκε στην ΚΟΠ το 1972 και αγωνίστηκε την ίδια χρονιά στην Γ΄ κατηγορία. Έχει κατακτήσει δύο φορές το πρωτάθλημα Β΄ κατηγορίας ενώ έχει 7 συμμετοχές στην Α΄ κατηγορία.

Έδρα της ποδοσφαιρικής ομάδας είναι το ιδιόκτητο ποδοσφαιρικό γήπεδο χωρητικότητας 1800 θεατών, το Στάδιο Αναγέννησης Δερύνειας, το οποίο κατασκευάστηκε με εθελοντική εργασία φίλων του συλλόγου το 1974. Μοναδικές εξαιρέσεις αποτελούν οι περιόδοι 2011-12 και 2016-17 όταν χρησιμοποίησε το Στάδιο Τάσος Μάρκου επειδή ο στάδιο της δεν πληρούσε τα κριτήρια για διεξαγωγή αγώνων Α΄ κατηγορίας.

Πετοσφαίριση ανδρών
-------------------

Κύριο λήμμα: Αναγέννηση Δερύνειας (πετοσφαίριση ανδρών)
Το σωματείο της Αναγέννησης (ως Αναγνωστήριο «Ομόνοια») δημιούργησε πετοσφαιρική ομάδα από την περίοδο 1937-38. Παρόλο που δεν υπήρχαν τότε σοβαροί αντίπαλοι, το άθλημα ήταν ιδιαίτερα δημοφιλές στην περιοχή. Πρώτο γήπεδο της ομάδας ήταν η αυλή του Αναγνωστηρίου. Το 1949 διεξήχθησαν οι πρώτοι αγώνες σε οργανωμένη βάση, το Α΄ Επίσημο Επαρχιακό Πρωτάθλημα Πετόσφαιρας με το Αναγνωστήριο «Ομόνοια» να στέφεται πρωταθλήτρια. 

Η πετοσφαιρική ομάδα συμμετέχει στις κυπριακές διοργανώσεις από την ίδρυση τους τη δεκαετία του 1970. Τις δεκαετίες του 1970 και 1980 διέθετε μια ισχυρή ομάδα. Το 1974 το πρωτάθλημα διοργανώθηκε υπό την αιγίδα της Ελληνικής Ομοσπονδίας Πετοσφαιρίσεως Κύπρου και η Αναγέννηση τερμάτισε στη δεύτερη θέση. Το 1976 και το 1977 συμμετείχε στον τελικό του κυπέλλου, ο οποίος επίσης διεξαγόταν υπό την αιγίδα της Ελληνικής Ομοσπονδίας Πετοσφαιρίσεως Κύπρου. Και στις δύο χρονιές αντίπαλος της ήταν ο Ολυμπιακός Λευκωσίας. Η Αναγέννηση κατέκτησε και τις δύο χρονιές το τρόπαιο κερδίζοντας με 3-2 σετ και στους δύο τελικούς.

Το 1978 ιδρύεται η Κυπριακή Ομοσπονδία Πετοσφαίρισης (ΚΟΠΕ) με την Αναγέννηση να αποτελεί ένα από τα ιδρυτικά της μέλη. Το 1978 συμμετέχει στον πρώτο τελικό κυπέλλου υπό την αιγίδα της ΚΟΠΕ αλλά χάνει το τρόπαιο από την Ανόρθωση με 3-0 σετ. Τις περιόδους 1979 και 1980 τερματίζει στη δεύτερη θέση του πρωταθλήματος, πίσω από τον ΑΠΟΕΛ.

Στη συνέχεια η ομάδα ανεβοκατέβαινε μεταξύ Α΄ κατηγορίας και Β΄ κατηγορίας. Χρειάστηκε να περάσουν περισσότερες από τρεις δεκαετίες για να διεκδικήσει κάποιο τρόπαιο. Την περίοδο 2012-13 συμμετείχε στον τελικό του κυπέλλου, όπου έχασε το τρόπαιο από την ΑΕΚ Καραβά με 3-0.

Έδρα της πετοσφαιρικής ομάδας είναι η Κλειστή Αίθουσα Αναγέννησης Δερύνειας.

Πετοσφαίριση γυναικών
---------------------

Κύριο λήμμα: Αναγέννηση Δερύνειας (πετοσφαίριση γυναικών)
Η γυναικεία ομάδα πετοσφαίρισης του σωματείου Αναγέννησης Δερύνειας συγκροτήθηκε το 1976 μετά από πρωτοβουλία του Βάσου Μιχαήλ. Στόχος ήταν να δοθεί ώθηση στα κορίτσια της Δερύνειας να αποκτήσουν μια υγιή ενασχόληση. Ο Βάσος Μιχαήλ ανέλαβε προπονητής της ομάδας έως το 1989 που αναστάλθηκαν οι δραστηριότητες της.

Το 2007 η ομάδα επαναδραστηριοποιήθηκε με πρόεδρο τον Μάριο Παντελή. Εκτός από την κύρια ομάδα, διαθέτει και ομάδες σε όλες τις αναπτυξιακές κατηγορίας (νεανίδες, κορασίδες, παγκορασίδες).

Η γυναικεία ομάδα συγκροτήθηκε το 2009 μετά από τη συμμετοχή των αναπτυξιακών ομάδων στο πρωτάθλημα για 2 συνεχόμενα έτη. Η ομάδα εντάχθηκε στη Β΄ κατηγορία 2009-10 στην οποία παρέμεινε για 7 συνεχόμενες περιόδους, τερματίζοντας 4 φορές στη δεύτερη θέση ενώ την περίοδο 2014-15 ήταν και φιναλίστ του κυπέλλου Β΄ κατηγορίας.

Την περίοδο 2015-16 κατέκτησε το πρωτάθλημα της Β΄ κατηγορίας και προβιβάστηκε στην Α΄ κατηγορία 2016-17.

Τίτλοι
------

### Ποδόσφαιρο

* Β΄ Κατηγορία:
	+ Πρωταθλήτρια (2): 1999, 2003

### Πετοσφαίριση

Ανδρών
* Πρωτάθλημα:
	+ Φιναλίστ (2): 1973-74 (υπό την αιγίδα της Ελληνικής Ομοσπονδίας Πετοσφαιρίσεως Κύπρου)
	+ Φιναλίστ (1): 1979, 1980 (υπό την αιγίδα της Κυπριακής Ομοσπονδίας Πετοσφαίρισης)

* Κύπελλο Κύπρου:
	+ Κυπελλούχος (2): 1976, 1977 (υπό την αιγίδα της Ελληνικής Ομοσπονδίας Πετοσφαιρίσεως Κύπρου)
	+ Φιναλίστ (2): 1978, 2012-13 (υπό την αιγίδα της Κυπριακής Ομοσπονδίας Πετοσφαίρισης)

* Β΄ Κατηγορία:
	+ Πρωταθλήτρια (3): 1995-96, 2006-07, 2008-09

* Κύπελλο Β΄ Κατηγορίας:
	+ Κυπελλούχος (1): 2006-07

Γυναικών
* Β΄ Κατηγορία:
	+ Πρωταθλήτρια (1): 2015-16

Πρωταθλήματα υποδομής
* Πρωταθλήτρια εφήβων (1): 2015

* Πρωταθλήτρια παγκορασίδων (1): 1988

Παραπομπές
----------

1. 1 2 3 4 5  «ΙΣΤΟΡΙΑ». Αναγέννηση Δερύνειας. Αρχειοθετήθηκε από το πρωτότυπο στις 10 Νοεμβρίου 2015. Ανακτήθηκε στις 9 Απριλίου 2015.
2. 1 2 3  Μουλαζίμης, Νίκος. «Γιορτάζει τα 94χρονα». Αρχειοθετήθηκε από το πρωτότυπο στις 10 Νοεμβρίου 2015. Ανακτήθηκε στις 10 Απριλίου 2015.
3. 1 2  Μουλαζίμης, Νίκος (2014-12-02). «Γιορτάζει τα 94χρονα». *24sports.com.cy*. Αρχειοθετήθηκε από το πρωτότυπο στις 2016-10-29.. Ανακτήθηκε στις 2016-10-29.
4. 1 2 3 4 5 6  «Ιστορία του κυπριακού βόλλεϋ: Χρυσή Βίβλος Ανδρών». ΚΟΠΕ. Αρχειοθετήθηκε από το πρωτότυπο στις 14 Φεβρουαρίου 2016. Ανακτήθηκε στις 10 Απριλίου 2015.
5. ↑  «Η Ομοσπονδία: Δομή & Λειτουργία». ΚΟΠΕ. Αρχειοθετήθηκε από το πρωτότυπο στις 3 Απριλίου 2016. Ανακτήθηκε στις 2 Αυγούστου 2015.
6. ↑  «AE Kαραβά και Αναγέννηση Δερύνειας για την Κούπα». greekvolley.com/. 25 Απριλίου 2013. Αρχειοθετήθηκε από το πρωτότυπο στις 10 Απριλίου 2015. Ανακτήθηκε στις 9 Απριλίου 2015.
7. 1 2 3  «Above all a team – Αναγέννηση Δερύνειας». 2014-06-30. Αρχειοθετήθηκε από το πρωτότυπο στις 2016-10-29.. Ανακτήθηκε στις 2016-10-29.
8. ↑  «Πρωταθλήτρια η γυναικεία ομαδάρα της Αναγέννησης στην πετόσφαιρα!». *neAmmochostos.com*. 2016-03-23. Αρχειοθετήθηκε από το πρωτότυπο στις 2016-10-29.. Ανακτήθηκε στις 2016-10-29.
9. 1 2  «Ιστορία του κυπριακού βόλλεϋ: Χρυσή Βίβλος Υποδομής». ΚΟΠΕ. Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 12 Απριλίου 2015.

Πηγές
-----

* «Αναγέννηση». www.deryneia.org.cy. Αρχειοθετήθηκε από το πρωτότυπο στις 10 Νοεμβρίου 2015. Ανακτήθηκε στις 10 Νοεμβρίου 2015.
* «Η... αναγέννηση της Δερύνειας» (PDF). Χαραυγή. σελ. 13. Αρχειοθετήθηκε από το πρωτότυπο (PDF) στις 5 Ιανουαρίου 2018. Ανακτήθηκε στις 5 Ιανουαρίου 2018.

Βιβλιογραφία
------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Γαβριηλίδης, Μιχάλης· Παπαμωυσέως, Στέλιος (2001). *Ένας αιώνας Κυπριακό ποδόσφαιρο*. Λευκωσία: Ο Συγγραφέας. ISBN 9963-8720-1-8.
* Παπαμωυσέως, Στέλιος (2013). *Από την ενοποίηση... στ' αστέρια (Κυπριακό ποδόσφαιρο 1953-2013)*. Λευκωσία: Ο Συγγραφέας.

Δείτε ακόμη
-----------

* Ποδόσφαιρο στην Κύπρο
* Πετοσφαίριση στην Κύπρο

Εξωτερικοί σύνδεσμοι
--------------------

* Επίσημος ιστότοπος
* Προφίλ στην ιστοσελίδα της Κυπριακής Ομοσπονδίας Ποδοσφαίρου[*νεκρός σύνδεσμος*]
* Ύμνος Αναγέννησης στο YouTube
* Κανάλι στο Youtube
* Αναγέννηση Δερύνειας στο Facebook

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
 Αναγέννηση Δερύνειας |
| --- |
|  |
| 
Ιδρύθηκε την 1η Δεκεμβρίου 1920 - Βάση σωματείου: Δερύνεια |
|  |
| Τμήματα | 
Ποδόσφαιρο · Πετοσφαίριση ανδρών · Πετοσφαίριση γυναικών |
|  |
| Πρόεδροι | 
Παύλος Παύλου · Πανίκος Αμυραγιάς (ποδόσφαιρο) · Χρήστος Τόφιας (πετοσφαίριση) |
|  |
| Έδρες τμημάτων | 
Στάδιο Αναγέννησης Δερύνειας · Κλειστή Αίθουσα Αναγέννησης Δερύνειας |
|  |
| Αθλητές | 
Ποδοσφαιριστές · Πετοσφαιριστές · Πετοσφαιρίστριες |
|  |
| Προπονητές | 
Ποδοσφαίρου · Πετοσφαίρισης ανδρών · Πετοσφαίρισης γυναικών |

 |